# Recueil général et complet des fabliaux des 13e et 14e siècles/XXXVII
### XXXVII LE DIT DES MARCHÉANS

1 Quiconques veut bien rimoier, Il doit avant estudier A bone matire trouver Si qu’il ne soit au recorder 5De nului blasmez ne repris, Et por ce me sui entremis De fere .I. dit dont j’ai matiere. Diex le me doinst en tel maniere Fere qu’il puisse à chascun plere. 10Des Marchéanz vous vueil retrere .I. dit novel, qui n’est pas granz. ﻿Je di c’on doit les marchéanz Deseur toute gent honorer ; Quar il vont par terre et par mer
15Et en maint estrange païs Por querre laine et vair et gris. Les autres revont outre mer Por avoir de pois achater, Poivre, ou canele, ou garingal. 20Diex gart toz marchéanz de mal Que nous en amendons sovent. Sainte Yglise premierement Fu par Marchéanz establie, Et sachiez que Chevalerie 25Doivent Marchéanz tenir chiers Qu’il amainent les bons destriers A Laingni, à Bar, à Provins. Si i a marchéanz de vins, De blé, de sel et de harenc, 30Et de soie, et d’or et d’argent, Et de pierres qui bones sont. Marchéanz vont par tout le mont Diverses choses achater. ﻿Quant vienent de marchéander 35Il font mesoner lor mesons, Et mandent plastriers et maçons, Et couvréors et charpentiers ; Quant ont fet mesons et celiers, Feste font de lor voisinage ; 40Puis en vont en pèlerinage Ou à saint Jaque ou à saint Gile, Et, quant reviennent en lor vile, Lor fames font grant joie d’els. Et mandent les menesterels ;
45L’uns tabore, l’autre vièle ; L’autres redist chançon novele, Et puis, quant la feste est faillie, Si revont en marchéandie, ﻿Li .I. en vont en Engleterre 50Laines et cuirs et bacons querre ; Li autre revont en Espaingne, Et tels i a vont en Bretaingne Bues et pors, vaches achater, Et penssent de marchéander 55Et reviennent de toz pais Les bons marchéanz à Paris Por la mercerie achater, Et sevent moult bien demander Et Troussevache et Quiquenpoist. 60﻿Or escoutez, si ne vous poist : Iluec pueent il bien trover Toutes choses à achater Qui à la mercerie apent, L’or empaillolé et l’argent, 65Corroies de soie, aumosnieres, Et joiaus de maintes manières, Cuevrechiefz crespés, melequins, Pailes ouvrez, riches et fins, Guimples, fresiaus, coutiaus d’yvuire, 70Et maint riche joiel trefuire. Et riches croces à evesques, A abez et à archevesques, Crucefiz et ymagerie D’argent et d’yvuire entaillie.
75Tout raconter ne vous porroie Les joiaus d’argent et de soie Et de fin or i trueve l’on. Des autres marchéans diron. ﻿Il i a marchéanz de dras, 80Et de toile et de chanevas, De basane et de cordouan, De cire, d’alun, de safran, De dras dorez et de cendaus. Si a marchéanz de metaus 85Que l’on redoit forment amer. Il i a marchéanz de fer, Et si i a, que je n’oublie, Marchéanz de peleterie, D’ermine, de vair et de gris. 90De piaus d’aigniaus et de brebis, De poisson frès et de salé, De fain et d’avaine et de blé, De gaude et de waide por taindre ; Des marchéanz ne me vueil faindre. 95Il i a marchéanz de pion, Et de busches et de charbon, D’estain, de cuivre et de métal, D’orfaverie et de cristal. De madré et de fust et de coivre ; 100Si i a marchéanz de voirre. Encor n’ai pas tout devisé. Marchéanz i a de filé ; Si a marchéans de forages. De sauvagine et de poulages.
105Or oiez, si ne vous anuit ; Il i a marchéanz de fruit, Naviaus et poriaus et letues, De faucons, d’ostors et de grues ; Et marchéanz de freperie, 110Et de chanvre et de corderie, Et de sarges et de tapis, Et de ratoires à soris ; Si i a marchéanz de lin, De mueles de fer de molin, 115De haces et de bernagoes. De peles, de pis et de hoes. Hotes et vanz et escueles,
Et de gates et de foisseles, De martiaus, d’englumes, d’acier. 120﻿Diex gart marchéanz d’encombrier, Chandeliers, potiers, lormerie, Marchéanz de féronerie, De seles, d’estriers, de poitraus, De charretes et de borriaus. 125Il i a marchéanz de nois. De feves, de veces, de pois. De siu, d’oint, de miel et de sain, De chandoile et de peresin. Ne le tenez mie à eschar : 130Li bouchier si vendent la char, Et li poissonier li poisson. Marchéanz d’uile et de coton Et de gingembras d’Alixandre, De jaspe et de cristal et d’ambre
135Et de trestoute espisserie. ﻿Diex soushauce Marchéandie Et gart marchéanz d’encombrier. Moult ont paine por gaaignier, Et si sont moult sovent pelez, 140Mes lor biens foisonent, adès Que Dame Diex sa grace i met. A tant de rimer me demet. ﻿Que Jhesucriz, li fîlz Marie, Gart Marchéanz de vilonie 145Et lor doinst si marchéander Qu’en paradis puissent aler, Et les marchéandes aussi N’i met Phelippot en oubli. A tant vueil ma rime finer ; 150Si vueil por marchéanz ourer. Diex gart Marchéans d’anemis, Et de tonoirre et de peris ; Et des larrons, Diex, les gardez Que il ne soient desrobez, 155Et d’encontre de fol et d’yvre Soient tuit Marchéant delivre, Et de la tormente de mer Si qu’à droit port puissent aler, Et il les deffende du dé 160Qui maintes foiz m’a desrobé ; Encor ne sui pas enrobez, Quar par le dé sui desrobez ; Se Dieu plest, je m’enroberai Et aus Marchéanz conterai
165Des diz noviaus si liement Qu’il me donront de lor argent. Que Jhesucrist, li filz Marie, Doinst aux Marchéanz bone vie.
* ↑ XXXVII. — Le Dit des Marcheans, p. 123. [Il faut lire v$^o$ et non r$^o$ après 283.] Publié par G. A. Crapelet, Proverbes et Dictons populaires, 1831, p. 159-165.
* ↑ Vers 45 — Li uns, lisez L’uns.
* ↑ 127 — sui, lisez siu.
* ↑ 152 — pris, lisez peris.